

Til beboerne i Hadsten Boligforening

Hadsten, maj 2016

**Nyt fra boligforeningen**

**Vand-varme á conto beløb – skal du rette dit?**

Alle lejere har fået omdelt forbrugsopgørelsen for 2015. På huslejen for maj var der opkrævet eller returneret et beløb.

Det er altid rart at få penge tilbage – men det er knapt så rart at få en efterregning.

Har du fået en efterregning, kunne det være en god idé, at ændre din månedlige á conto betaling. Det er let at gøre – ring til kontoret, så kan vi straks rette beløbet. Og du kan mindske risikoen for efterregninger.

**Sommeråbningstider**

Kontoret har ændrede åbningstider i juli måned. Der er åbent mandag - fredag kl 9.00-12.00.

**Vaskerier – nyt styresystem**

Det styresystem vi har i dag, skal vi have udskiftet. Det bruger du til at reservere vasketider.

Udskiftningen sker i uge 25, og betyder flere ting:

* Dit vaskeri vil være lukket én dag
* Du skal have en vaskebrik til at reservere vasketider (det nuværende vaskekort kan ikke bruges i det nye system)

Om ca. en uges tid udsender vi en folder til alle lejere, med alle de informationer du skal bruge. Husk at gemme folderen – og husk at afhente din nye vaskebrik (tid og sted fremgår af folderen).

**Har du egen have - så er der lidt opgaver**

Vi er ret sikre på, at vinteren nu er forbi. Så er det tid til at komme i haven, og sikre at dine ude-arealer passes godt.

Du skal bl.a. sørge for at:

* Rydde op. Der må ikke opbevares affald i haven
* Klippe hæk og beskære træer og buske
* Luge for ukrudt - også på ydersiden af hæk og hegn
* Vedligeholde dit hegn. Nogle hegn passer boligforeningen, andre skal lejeren passe. Er du i tvivl, så kontakt kontoret. Skal du vedligeholde hegn - så sørg for at rense og male det jævnligt.

VEND

**Har du hund eller kat?**

Husk at hunde og katte skal holdes i snor, og ikke må gå frit omkring.

Vi får ind imellem henvendelser om løstgående husdyr – derfor denne præcisering.

**Område- og Bygningsinspektion**

Hvert år gennemgåes afdelingerne ift. hvilke renoveringsopgaver vi skal have igangsat, samt ideer til nye tiltag.

Midt i maj har vi foretaget årets gennemgang, hvor der var deltagelse af repræsentanter fra hovedbestyrelse, afdelingsbestyrelse, direktør og ejendomsfunktionærer.

På vores hjemmeside (www.bohadsten.dk) kan du læse referat fra årets gennemgang.

I år har vi ikke kontrolleret de enkelte haver på denne rundtur. Det vil vi gøre løbende henover året – for de skal være godt passet hele året.

**TV og internet fra Waoo??**

I dag kan I få TV og internet fra YouSee. Nu er der mulighed for at vi kan få Waoo i alle boliger. Sidst i august afholder vi informationsmøder om dette. Der bliver et møde i hver afdeling, hvor I kan komme og høre om dette – og stille spørgsmål.

I får senere information om tid og sted for møderne.

På afdelingsmøderne i september skal alle afdelinger beslutte, om man ønsker at få Waoo.

**SMS-service fra boligforeningen**

Vi er nu begyndt at udsende en række informationer via sms.

Er der tilmeldt mobiltelefoner til din husstand, er de automatisk tilmeldt. Har man taletidskort og/eller firmatelefon skal man aktivt tilmelde dem.

Er der tilmeldt telefoner, som du ønsker slettet fra vores liste, kan du også gøre det.

Dette sker på vores hjemmeside (www.bohadsten.dk).

**SMS service fra Hadsten varmeværk**

Du kan også modtage sms-informationer fra Hadsten Varmeværk. Det kan være godt at vide ifm. afbrydelser af varmen, uheld o.lign.

Du kan tilmelde dig her: http://www.hadstenvarmevaerk.dk/selvbetjening/sms-service

**Har vi din email og dit mobilnummer?**

Vi mangler email-adresse og mobilnumre på mange lejere.

Derfor bedes du sende dette til os på: mail@bohadsten.dk

Husk at oplyse dit navn, adresse, email og mobilnummer (eller flere numre).

Hvad vi skal bruge det til? – bl.a. for at spare penge på porto. Og til lettere og hurtigere at kunne give jer informationer og materiale.

Til sidst vil vi ønske jer alle en god sommer.

Venlig hilsen

**Hadsten Boligforening**